РЕШЕНИЕ НА КОМИСИЯТА
от 14 февруари 2008 година
за съставяне на списък на екипите за събиране и производство на ембриони в трети страни, одобрени за внос на ембриони от едър рогат добитък в Общността
(нотифицирано под номер C(2008) 517)
(текст от значение за ЕИП)
(2008/155/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/556/ЕИО на Съвета от 25 септември 1989 г. относно ветеринарно-санитарните условия, регулиращи търговията в рамките на Общността и вноса от трети страни на ембриони от домашни животни от рода на едрия рогат добитък (1), и по-специално член 8, параграф 1 от нея,
като има предвид, че:
(1)
Директива 89/556/ЕИО определя ветеринарномедицинските изисквания при търговия в рамките на Общността и при внос от трети страни на пресни или замразени ембриони от домашни животни от рода на едрия рогат добитък.
(2)
Решение 92/452/ЕИО на Комисията от 30 юли 1992 г. относно съставяне на списъци на екипите за събиране на ембриони, одобрени в трети страни за износа на ембриони от едър рогат добитък за Общността (2), предвижда, че държавите-членки могат да внасят ембриони от трети страни само ако те са били събрани, обработени и съхранени от екипи за събиране на ембриони, включени в приложението към посоченото решение.
(3)
Решение 2006/168/ЕО на Комисията от 4 януари 2006 г. за установяване на изисквания за здравно и ветеринарно сертифициране при внос в Общността на ембриони от едър рогат добитък и за отмяна на Решение 2005/217/ЕО (3) определя, че държавите-членки разрешават вноса на ембриони от домашни животни от рода на едрия рогат добитък, събрани или произведени в третите страни, изброени в приложение I към същото решение, от одобрени екипи за събиране или производство на ембриони, изброени в приложението към Решение 92/452/ЕИО.
(4)
Нова Зеландия е поискала заличаването на един екип за събиране на ембриони от списъка в приложението към Решение 92/452/ЕИО по отношение на вписванията за съответната трета страна.
(5)
Аржентина, Австралия, Канада, Швейцария и Съединените американски щати също са поискали редица изменения във вписванията за тези страни в списъка в приложението към Решение 92/452/ЕИО по отношение на някои екипи за събиране и производство на ембриони. Също така те са предоставили гаранции по отношение на спазването на съответните правила, определени в Директива 89/556/ЕИО, за екипите, чието добавяне в списъка са пожелали. Екипите за събиране и производство, изброени в приложението към настоящото решение, отговарят на изискванията по отношение на събирането, обработката, съхранението и превозването на ембриони, определени в Директива 89/556/ЕИО. Те са одобрени от компетентните органи на съответните трети страни, както е посочено в споменатата директива.
(6)
С оглед яснотата на законодателството на Общността Решение 92/452/ЕИО следва да бъде отменено и заменено с настоящото решение.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Държавите-членки разрешават вноса на ембриони от домашни животни от рода на едрия рогат добитък от трети страни само когато те са били събрани, обработени и съхранени от екип за събиране на ембриони или от екип за производство на ембриони, включен в списъка в приложението към настоящото решение.
Член 2
Решение 92/452/ЕИО се отменя.
Член 3
Адресати на настоящото решение са държавите-членки.
Съставено в Брюксел на 14 февруари 2008 година.